Charles Peter Mayiga yazaalibwa mu mwaka gwa lukumi mu lwenda nkaaga mu ebiri. Munnayuganda, munnamateeka, mukulembeze mu bwakabaka era muwandiisi wa bitabo. Ye katikkiro wa gavumenti ya Kabaka eya Buganda. Mayiga okutuuka mu kifo kino yalondebwa Ssaabasajja Kabaka wa Buganda, Owookubbiri, mu Gwokutaano gwa nkumi bbiri mu kkumi n’esatu, ng'adda mu bigere bya John Baptist Walusimbi. Charles Peter Mayiga yazaalibwa mu kyalo ky'e Kasanje, mu muluka gw'e Kabonera, mu Disitulikiti y'e Masaka, mu Masekkati ga Uganda. Bazadde be ye Ssaalongo Cyprian Mukasa ne nnyina Nnaalongo Rebecca Kyese Mukasa. Yasomera ku Butale Primary School ne mu Nkoni Primary School. Siniya eyookuna yagisomera ku Saint Henry's College Kitovu. Kyokka oluvannyuma ne yeegatta ku St. Mary's College Kisubi gye yatuulira siniya eyoomukaaga. Alina diguli mu mateeka, gye yafunira ku yunivaasite y’e Makerere, yunivaasite ya Uganda esinga obunene n'obukadde. Okuva mu mwaka gwa lukumi mu lwenda kinaana mu musanvu, Mayiga abadde akolera wamu n'abantu abakulu mu Bwakabaka bwa Buganda, era abeebuuzibwako eby'ensonga ekyamuyamba ennyo okumanya n'okutegeera ennono n'empisa mu Buganda. Nga nnya Ogwomusanvu lukumi mu lwenda kyenda mu gumu, ng'Obwakabaka bwa Buganda bwetegekera okuzzibwawo, Mayiga yalondebwa okubeera omuwandiisi w'olukiiko lw'abakulu abaalondebwa okuteekateeka n'okuzzaawo ennono z'obuwangwa bw'Abaganda n'okuzzaawo obukulembeze bw'Obwakabaka. Oluvannyuma ekitiibwa kino kyakyuka n'afuuka omuwandiisi wa Ssetteeserezo wa Buganda ayitibwa Lukiiko oluvannyuma lw'okuzzibwawo kw'Obwakabaka. Obwakabaka bwe bwazzibwawo mu lukumi mu lwenda kyenda mu esatu, Mayiga yalondebwa okubeera minisita w'amawulire era omwogezi w'obwakabaka omutongole. Yaweereza mu kifo kino okutuusa lwe yalondebwa ku bwa katikkiro wa Buganda mu Gwokutaano mu nkumi bbiri mu kkumi n’esatu. Nga tannalondebwa nga katikkiro, Mayiga yali agaanyi ebifo ebisukka mu bibiri ebyali bimuweereddwa mu gavumenti eya wakati. Ebimukwatako eby'omunda: Mayiga munnamateeka mu kampuni ya Buwule and Mayiga Company Advocates, esangibwa mu Kampala. Yawasa Margaret Mayiga, eyasomerako ku Trinity College Nabbingo, okuva mu mwaka gwa lukumi mu lwenda kinaana mu musanvu. Ye muwandiisi w'ekitabo ekiyitibwa, “King On The Throne,” ekinnyonnyola emyaka ekkumi n’omukaaga egyasooka ku bukulembeze bwa Kabaka Muwenda Mutebi Owokubiiri. Mayiga era yawandiika ekitabo kya, “Buganda ku Ntikko,” ekitabo ky'Oluganda ekiraga empagi z'obwakabaka ettaano. Ekitabo kino kyafulumizibwa nga abiri mu mwenda Ogwokutaano nkumi bbiri mu kkumi n’esatu, olunaku lwennyini lwe yaweebwa obuyinza obujjuvu mu kifo ky'obwakatikkiro wa Buganda. Mu nkumi bbiri mu kkumi na musanvu, Mayiga yafulumya ekitabo kye ekyokusatu, ekiyitibwa, “Uganda: Seven-Key Transformation Ideas,” ekinnyonnyola ebirowoozo omusanvu ebisobola okuyamba ensi ezikyakula okwebbulula.